På et møde sent i går aftes blev kredsen af partier bag forsvarsforliget enige om en række effektiviseringer i Hjemmeværnet. Det betyder at to års diskussioner om budgetanalysen i Hjemmeværnet er nu afsluttet, og at man nu kan komme videre med implementeringen af Forsvarsforlig 2013 -2017.

Beslutningen får konsekvenser for 93 fastansatte – samt flytninger – da tre totalforsvarsregioner bliver til to. Landsdelsregion Øst og Vest, der placeres i henholdsvis København og Skive. I Skrydstrup kan man se frem til 17 nye arbejdspladser i løbet af 2016. Her skal være et nyt logistikcenter for Hjemmeværnet.

LÆS OGSÅ : Hjemmeværnets nye fly skal aflaste og supplere helikopterne

Alt i alt betyder aftalen, at der frigives penge til blandt andet at købe nyt udstyr til de frivillige i Hjemmeværnet, fortæller forsvarsminister Peter Christensen (V).

De nedlagte stillinger betyder, at Hjemmeværnet sparer hele 70 millioner kroner. Det oplyser socialdemokraternes forsvarsordfører Henrik Dam Kristensen (S) til TV SYD.

Det betyder dog ikke, at danskerne får en mindre forsvar, siger forsvarsministeren:

– Totalforsvarsregionerne er den administrative del af hjemmeværnet. Det er den ikke-frivillige del af Hjemmeværnet, som bliver effektiviseret. Det betyder omvendt, at vi får mulighed for at investere i materiel til de frivillige.

– Det er de frivillige, som danskerne møder og som er Hjemmeværnets synlige ansigt, siger Peter Christensen til TV2

Desuden får medlemmer af Hjemmeværnet nu bedre våbenskabe til de våben, der opbevares på privat bopæl.

Ud over våbenskabe får Hjemmeværnet nu også mulighed for at indkøbe nye gasmasker og nye radioer.

– Vi får et bedre og mere effektivt Hjemmeværn, hvor de frivillige får bedre materiel både til egenbeskyttelse og til opbevaring af deres våben, siger Peter Christensen.

Det var et stjålent våben fra Hjemmeværnet, som Omar Abdel Hamid el-Hussein brugte ved angrebene på Krudttønden og Københavns Synagoge. Derfor har en mere sikker løsning i forhold til opbevaring af våben i hjemmet, været et stort politisk ønske, siden angrebet i København sidste år.

LÆS OGSÅ : Se hvad mener dit parti mener om Forsvaret og Hjemmeværnet

– Det bliver nu muligt at investere i våbenskabe med ordentlig hovedlås, så de af Hjemmeværnets våben, der bliver opbevaret hjemme, vil være ordentlig sikret. Dermed forsvinder de ikke, hvis der er indbrud, siger Peter Christensen til Ritzau.